ત્યારે સંતાનોએ કહ્યું હતું : ‘મમ્મી, બેમાંથી એક થાઓ ત્યારે શું કામ ? તમે બેઉ સાથે અમારી જોડે આવીને રહો ને ! તમારાં ગ્રાન્ડ ચિલ્ડ્રનને પણ દાદા-દાદીની હૂંફ અને કાળજીભર્યો પ્રેમ મળે.’ સંતાનોની વાત સાંભળી ઉમળકો આવ્યો. અનિલભાઈ તથા દેવલબહેન થોડા સમય માટે સંતાનો સાથે રહેવા જતાં પણ પછી તો તેઓ ભારતમાં પાછાં આવી જતાં. સંતાનો એમની ચિંતા કરે ત્યારે અનિલભાઈ કહેતા : ‘અમે તો નવેસરથી અમારું જીવન ગોઠવ્યું છે, અને એય મસ્તીથી જીવીએ છીએ. અમને જરાય એકલાપણું નથી લાગતું.’ પરંતુ દેવલબહેન મૃત્યુ પામ્યાં પછી દીકરી અનિલભાઈને પરદેશ પોતાના ઘરે લઈ ગઈ, પણ અત્યાર સુધી ભારતમાં સ્વતંત્રપણે રહેવા ટેવાયેલા અનિલભાઈ દીકરી કે દીકરા એકેની સાથે ગોઠવાઈ શક્યા નહિ. દીકરી-દીકરો એમની બધી સગવડો સાચવતાં પણ અનિલભાઈ પરદેશમાં ગોઠવાઈ શક્યા નહિ અને ભારત પોતાના ઘેર પાછા આવ્યા.